钦定古今图书集成/历象汇编/岁功典/第034卷 > 惜馀春赋 李白
## 钦定古今图书集成/历象汇编/岁功典/第034卷 > 惜馀春赋 李白

“天之何为？令北斗而知春兮，回指于东方。水荡漾兮
碧色，兰葳蕤兮红芳。试登高而望远，极云海之微茫。
魂一去兮欲断，泪流颊兮成行。吟《清风》兮咏《沧浪》，怀
《洞庭》兮悲潇湘。何予心之缥缈兮，与春风而飘扬。思
飘扬兮无限，念佳期兮莫展。平原萋兮绮色，爱芳草
兮如剪。惜馀春之将阑，每为恨兮不浅。汉之曲兮江”
之潭，把瑶草兮思何堪。想游女于岘北，愁帝子于湘
南。恨无极兮心氤氲，目眇眇兮忧纷纷。披卫情于淇
水，结楚梦于阳云。春每归兮花开，花已阑兮春改。叹
长河之流春，送驰波于东海。春不留兮时已失，老衰
飒兮情逾疾。恨不得挂长绳于青天，系此西飞之白
日。若有人兮情相亲。去南越兮往西秦。见游丝之横
路，网春晖以留人。沈吟兮哀歌，踯躅兮伤别。送行子
之将远，看征鸿之稍灭。醉愁心于垂杨，随柔条以纠
结。望夫君兮咨嗟，横涕泪兮怨春华。遥寄影于明月，
昔送君于天涯。